CELEX: 52017PC0426
Language: hu
Date: 2017-08-11
Title: Javaslat A TANÁCS VÉGREHAJTÁSI HATÁROZATA Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról

EURÓPAI BIZOTTSÁG
            Brüsszel, 2017.8.11.
            COM(2017) 426 final
            2017/0192(NLE)
            Javaslat
            A TANÁCS VÉGREHAJTÁSI HATÁROZATA
            Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv
                  1
                (a továbbiakban: a héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2017. április 26-án iktatott levelében Románia kérte, hogy tovább alkalmazhassa a héairányelv 287. cikkétől eltérő intézkedést annak érdekében, hogy héamentességet biztosíthasson a meghatározott értékhatárt meg nem haladó éves árbevétellel rendelkező adóalanyoknak. Románia egyúttal kérte a mentességi értékhatár felemelését 65 000 EUR nemzeti valutában kifejezett ellenértékéről 88 500 EUR nemzeti valutában kifejezett ellenértékére. 
            
            
               A héairányelv 395. cikke (2) bekezdésének megfelelően a Bizottság 2017. június 9-én kelt levelében tájékoztatta a többi tagállamot Románia kérelméről. A Bizottság 2017. június 12-én kelt levelében értesítette Romániát arról, hogy a kérelem elbírálásához szükséges valamennyi információ rendelkezésére áll.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozásokat alkalmazzanak, így többek között adómentességet nyújtsanak a bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót.
            
            
               A héairányelv 287. cikkének 18. pontja alapján Románia héamentességet biztosíthat azoknak az adóalanyoknak, amelyek éves árbevétele nem haladja meg 35 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét. A 2012/181/EU tanácsi végrehajtási határozat
                  2
                értelmében Románia felhatalmazással rendelkezik arra, hogy magasabb értékhatárt alkalmazzon, és így azoknak az adóalanyoknak biztosítson héamentességet, amelyek éves árbevétele nem haladja meg a 65 000 EUR-t. Ezt az intézkedést meghosszabbította a 2014/931/EU
                  3
                tanácsi végrehajtási határozat, amely 2017. december 31-én hatályát veszti. Románia kérte az intézkedés további korlátozott időtartamra történő meghosszabbítását, és ezzel együtt a mentességi értékhatár 88 500 EUR összegre emelését. 
            
            
               Az értékhatár felemelése várhatóan csökkenti a csak korlátozott mértékű gazdasági tevékenységet végző számos kisvállalkozás héával kapcsolatos kötelezettségeit, és élénkítőleg hat az ilyen kisvállalkozások tevékenységére, mivel felmenti őket egy sor adózással kapcsolatos kötelezettség – így például a héabevallás benyújtása vagy a héanyilvántartások vezetése – alól. A várakozások szerint az értékhatár felemelése csökkenteni fogja az adóhatóságok terheit is, mivel a továbbiakban nem kell nyomon követniük kis összegű bevételek sok kisvállalkozástól történő beszedését. 
            
            
               Románia szerint az értékhatár felemelése nem fog jelentős hatást gyakorolni az állami bevételekre. A becslések alapján az állami költségvetés teljes héabevételeinek megközelítőleg 0,60 %-os csökkenését eredményezné. 
            
            
               Az értékhatárt meg nem haladó éves árbevétellel rendelkező adóalanyoknak továbbra is lehetőségük lesz héanyilvántartásba vetetni magukat.
            
            
               •Összhang a szabályozási terület jelenlegi rendelkezéseivel
            
            
               Más tagállamok is kaptak már felhatalmazást hasonló eltérések alkalmazására. Belgium
                  4
                25 000 EUR-s értékhatárra, Luxemburg
                  5
                30 000 EUR-s értékhatárra, Lengyelország
                  6
                és Észtország
                  7
                40 000 EUR-s értékhatárra, Litvánia
                  8
                45 000 EUR-s értékhatárra, Lettország
                  9
                és Szlovénia
                  10
                50 000 EUR-s értékhatárra, Olaszország
                  11
                pedig 65 000 EUR-s értékhatárra kapott felhatalmazást. 
            
            
               A héairányelvtől való eltéréseket minden esetben időbeli korlátokhoz kell kötni, hogy lehetőség legyen hatásaik értékelésére. Mindemellett a héairányelv kisvállalkozásokra vonatkozó különös szabályozást tartalmazó 281–294. cikke jelenleg éppen felülvizsgálat tárgyát képezi. A héára vonatkozó cselekvési tervben
                  12
               , valamint a Bizottság 2017. évi munkaprogramjában
                  13
                bejelentett tervek szerint a Bizottság javaslata 2017 végéig kerül beterjesztésre egy átfogó egyszerűsítési csomag formájában.
            
            
               Ennélfogva javasolt Románia számára engedélyezni az értékhatár 88 500 EUR nemzeti valutában kifejezett egyenértékére történő emelését 2018. január 1-jétől 2020. december 31-ig vagy egy olyan irányelv hatálybalépéséig, amely módosítja a héairányelvnek a kisvállalkozásokra vonatkozó különös szabályozást érintő rendelkezéseit. 
            
            
               •Összhang az Unió egyéb szakpolitikáival
            
            
               Bár az értékhatár a más tagállamok számára engedélyezett értékhatárhoz képest meglehetősen magas, az intézkedés összhangban áll az Uniónak a „»Gondolkozz előbb kicsiben!« Európai kisvállalkozói intézkedéscsomag: »Small Business Act«” című bizottsági közleményben
                  14
                rögzített, kisvállalkozásokkal kapcsolatos célkitűzéseivel. Ez a közlemény arra kéri a tagállamokat, hogy a jogszabályok kidolgozása során vegyék figyelembe a kkv-k sajátosságait, és e célból egyszerűsítsék a meglévő szabályozási környezetet.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
         
         
            
               A héairányelv 395. cikke. 
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a szubszidiaritás elve nem alkalmazható.
               
            
            
               •Arányosság
            
            
               
                  A határozat engedélyt ad egy tagállam számára annak saját kérelme alapján, kötelezettséget tehát nem keletkeztet.
               
            
            
               Tekintettel az eltérés hatályának korlátozott mivoltára, a különös intézkedés arányban áll a kitűzött céllal, vagyis a további kis adóalanyokat, illetve az adóhatóságot érintő egyszerűsítéssel.
            
            
               •A jogi aktus típusának megválasztása
            
            
               Javasolt jogi aktus: tanácsi végrehajtási határozat.
            
            
               A 2006/112/EK tanácsi irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               A javaslat alapját a Románia által benyújtott kérelem képezi, és csak ezt a tagállamot érinti.
            
            
               •Szakértői vélemények beszerzése és felhasználása
            
            
               Külső szakértők bevonására nem volt szükség.
            
            
               •Hatásvizsgálat
            
            
               
                  A tanácsi végrehajtási határozatra irányuló javaslat felemeli azt az éves árbevételi értékhatárt, amely alatt az adóalanyok héamentességet élvezhetnek. Ezért kiterjeszti egy olyan egyszerűsítést célzó intézkedés hatályát, amely számos héával kapcsolatos kötelezettséget megszüntet azon vállalkozások esetében, amelyek éves árbevétele nem haladja meg 88 500 EUR nemzeti valutában kifejezett ellenértékét. 
               
               
                  Az értékhatárt meg nem haladó árbevétellel rendelkező személyeknek nem kell majd héa-azonosítószámmal rendelkezniük, nem kell héanyilvántartást vezetniük, és héabevallást sem kell benyújtaniuk. Az intézkedés következményeként ezért csökkenni fognak az adminisztratív terheik. Csökkeni fog az adóhatóságok munkaterhe is, mert nem kell nyomon követniük kis összegű bevételek még több kisvállalkozástól történő beszedését. 
               
            
            
               A küszöbérték megemelésének romániai héabevétel formájában megvalósuló becsült költségvetési hatása a teljes héabevétel körülbelül 0,60 %-a.
            
            
               4.KÖLTSÉGVETÉSI VONZATOK
            
            
               A javaslatnak nincsenek az uniós költségvetést érintő vonzatai, mert Románia az 1553/89/EGK, Euratom tanácsi rendelet 6. cikkének megfelelően kompenzációs számítást fog végezni.
            
         
         
            
               2017/0192 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  15
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 287. cikkének 18. pontja értelmében Románia a hozzáadottérték-adó (héa) alóli mentességet biztosíthat azoknak az adóalanyoknak, amelyek éves árbevétele nem haladja meg 35 000 EUR nemzeti valutában kifejezett, Románia csatlakozása napján érvényes átváltási árfolyamon számított ellenértékét.
            
            
               (2)A 2012/181/EU tanácsi végrehajtási határozat
                  16
                értelmében Románia felhatalmazással rendelkezik arra, hogy magasabb értékhatárt alkalmazzon, és azoknak az adóalanyoknak biztosítson héamentességet, amelyek éves árbevétele nem haladja meg a 65 000 EUR-t. Ezt az intézkedést meghosszabbította a 2014/931/EU tanácsi végrehajtási határozat
                  17
               , amely 2017. december 31-én hatályát veszti.
            
            
               (3)A Bizottságnál 2017. április 26-án iktatott levelében Románia felhatalmazást kért a 2006/112/EK irányelv 287. cikkének 18. pontjától való eltérés fenntartására, és ezzel együtt kérte a mentességi értékhatár 88 500 EUR nemzeti valutában kifejezett ellenértékére történő megemelését. 
            
            
               (4)A kisvállalkozások által igénybe vehető különös szabályozásra vonatkozó magasabb értékhatár egyszerűsítési intézkedés, mivel jelentősen csökkentheti a kisvállalkozások héával kapcsolatos kötelezettségeit.
            
            
               (5)A 2006/112/EK irányelv 395. cikke (2) bekezdésének megfelelően a Bizottság 2017. június 9-én kelt levelében tájékoztatta a többi tagállamot Románia kérelméről. A Bizottság 2017. június 12-én kelt levelében értesítette Romániát arról, hogy a kérelem elbírálásához szükséges valamennyi információval rendelkezik.
            
            
               (6)Románia várakozásai szerint az intézkedés több kisvállalkozás esetében csökkenti a héával kapcsolatos kötelezettségeket. Várhatóan csökkenti az adóhatóságok terheit is, mivel a továbbiakban nem kell nyomon követniük kis összegű bevételek sok kisvállalkozástól történő beszedését. 
            
            
               (7)Mivel ez az eltérő intézkedés azt eredményezi, hogy csökkennek a kisvállalkozások héával kapcsolatos kötelezettségei, Romániát fel kell hatalmazni az intézkedés meghatározott ideig történő alkalmazására. Továbbra is lehetővé kell tenni, hogy az adóalanyok az általános héaszabályozást válasszák.
            
            
               (8)Mivel a 2006/112/EK irányelv – a kisvállalkozásokra vonatkozó különös szabályozást tartalmazó – 281–294. cikkének felülvizsgálata jelenleg zajlik, lehetséges, hogy az eltérés időbeli hatályának lejárta előtt hatályba lép egy, a 2006/112/EK irányelv vonatkozó rendelkezéseit módosító irányelv.
            
            
               (9)A Románia által nyújtott információkból kiderül, hogy az értékhatár megemelésének elhanyagolható hatása lesz a végső fogyasztói szinten beszedett adóbevétel teljes összegére.
            
            
               (10)Az eltérés nem érinti az Unió héából származó saját forrásait, mivel Románia az 1553/89/EGK, Euratom tanácsi rendelet
                  18
                6. cikkével összhangban kompenzációs számítást fog végezni,
            
            
               ELFOGADTA EZT A HATÁROZATOT: 
            
         
         
            
               1. cikk
            
            
               A 2006/112/EK irányelv 287. cikkének 18. pontjától eltérve Románia felhatalmazást kap arra, hogy héamentességet biztosítson azoknak az adóalanyoknak, amelyek éves árbevétele nem haladja meg 88 500 EUR nemzeti valutában kifejezett, a csatlakozás napján érvényes átváltási árfolyamon számított ellenértékét.
            
            
               2. cikk
            
            
               E határozat rendelkezéseit 2018. január 1-jétől 2020. december 31-ig vagy – ha az a korábbi időpont – a 2006/112/EK irányelv 281–294. cikkében foglalt rendelkezéseket módosító irányelv hatálybalépéséig kell alkalmazni.
            
            
               3. cikk
            
            
               Ennek a határozatnak Románia a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  HL L 347., 2006.12.11., 1. o. 
               
               
                  
                     (2)
                  HL L 92., 2012.3.30., 26. o. 
               
               
                  
                     (3)
                  HL L 365., 2014.12.19., 145. o. 
               
               
                  
                     (4)
                  A Tanács (EU) 2015/2348 végrehajtási határozata (2015. december 10.) a Belga Királyságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról szóló 2013/53/EU végrehajtási határozat módosításáról (HL L 330., 2015.12.16., 51. o.).
               
               
                  
                     (5)
                  A Tanács (EU) 2017/319 végrehajtási határozata (2017. február 21.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról (HL L 47., 2017.2.24., 7–8. o.). 
               
               
                  
                     (6)
                  A Tanács (EU) 2016/2090 végrehajtási határozata (2016. november 21.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról (HL L 324., 2016.11.30., 7. o.).
               
               
                  
                     (7)
                  A Tanács (EU) 2017/563 végrehajtási határozata (2017. március 21.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 80., 2017.3.25., 33. o.).
               
               
                  
                     (8)
                  A Tanács 2014/795/EU végrehajtási határozata (2014. november 7.) a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazásának a Litván Köztársaság számára történő engedélyezéséről szóló 2011/335/EU végrehajtási határozat meghosszabbításáról (HL L 330., 2014.11.15., 44. o.).
               
               
                  
                     (9)
                  A Tanács 2014/796/EU végrehajtási határozata (2014. november 7.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazásának a Lett Köztársaság számára történő engedélyezéséről (HL L 330., 2014.11.15., 46. o.).
               
               
                  
                     (10)
                  A Tanács (EU) 2015/2089 végrehajtási határozata (2015. november 10.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló 2013/54/EU végrehajtási határozat módosításáról (HL L 302., 2015.11.19., 107. o.).
               
               
                  
                     (11)
                  A Tanács (EU) 2016/1988 végrehajtási határozata (2016. november 8.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU végrehajtási határozat módosításáról (HL L 306., 2016.11.15., 11. o.).
               
               
                  
                     (12)
                  A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről. Úton egy egységes uniós héaövezet felé – új döntések szükségeltetnek (Brüsszel, 2016. április 7., COM(2016)148 final).
               
               
                  
                     (13)
                  A Bizottság 2017. évi munkaprogramja: Építsünk olyan Európát, amely védelmet nyújt, eszközöket ad polgárai kezébe és garantálja a biztonságot (Strasbourg, 2016. október 25., COM(2016)710 final).
               
               
                  
                     (14)
                  COM(2008) 394., 2008. június 25.
               
               
                  
                     (15)
                  HL L 347., 2006.12.11., 1. o.
               
               
                  
                     (16)
                  A Tanács 2012/181/EU végrehajtási határozata (2012. március 26.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésének Románia számára történő engedélyezéséről (HL L 92., 2012.3.30., 26. o.). 
               
               
                  
                     (17)
                  A Tanács 2014/931/EU végrehajtási határozata (2014. december 16.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésének Románia számára történő engedélyezéséről szóló 2012/181/EU végrehajtási határozat alkalmazásának meghosszabbításáról (HL L 365., 2014.12.19., 145. o.). 
               
               
                  
                     (18)
                  A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).